text: Livgarden gik Blå March i Grindsted
  11 juli 2015 kl. 13.40
  For første gang afviklede Den Kongelige Livgarde en afdeling af den traditionsrige Blå March. Midtjysk Garderforening har hjulpet med at arrangere marchen.
  Foruden Grindsted var der også Blå March i Kolding, hvor garderne traditionen tro endte på Koldinghus.
  Blå March markerer, at garderne overgår fra felttjeneste til vagttjeneste ved de kongelige slotte og palæer.
  - Vi har med glæde sagt ja til at være værter for Blå March, som er en del af gardernes overgang til vagttjeneste, siger borgmester Ib Kristensen før dagens march.
  Marchen begyndte med et kvarters forsinkelse fra Magion, og ruten fulgte i store træk den rute, som regentparret brugte under deres besøg i Grindsted for tre år siden.
  På det nyrenoverede rådhus var Billund Kommune vært ved en reception, inden marchen blev gentaget over middag.
  Over 250 deltog i marchen. Det var gardere, officerer og befalingsmænd og mange pårørende.
  Lørdag aften er der traditionen tro Blå Fest - inden vagttjenesten begynder om kort tid.
  I Kolding var der også Blå March. Se billeder fra den begivenhed her. (Varighed 1:04)
  